EFTAN VALVONTAVIRANOMAISEN PÄÄTÖS,

annettu 24 päivänä helmikuuta 2021,

lyhytaikaisia vientiluottovakuutuksia koskevien suuntaviivojen liitteen korvaamisesta [2021/1238]

EFTAn valvontaviranomainen, jäljempänä ’valvontaviranomainen’, joka

OTTAA HUOMIOON

Euroopan talousalueesta tehdyn sopimuksen, jäljempänä ’ETA-sopimus’, ja erityisesti sen 61–63 artiklan ja pöytäkirjan 26,

EFTA-valtioiden sopimuksen valvontaviranomaisen ja tuomioistuimen perustamisesta, jäljempänä ’valvonta- ja tuomioistuinsopimus’, ja erityisesti sen 24 artiklan ja 5 artiklan 2 kohdan b alakohdan,

SEKÄ KATSOO SEURAAVAA:

Valvontaviranomainen varmistaa valvonta- ja tuomioistuinsopimuksen 24 artiklan nojalla ETA-sopimuksen valtiontukimääräysten soveltamisen.

Valvonta- ja tuomioistuinsopimuksen 5 artiklan 2 kohdan b alakohdan mukaisesti valvontaviranomainen antaa ilmoituksia ja suuntaviivoja ETA-sopimuksen soveltamisalaan kuuluvissa asioissa, jos ETA-sopimuksessa tai valvonta- ja tuomioistuinsopimuksessa nimenomaisesti niin määrätään tai jos valvontaviranomainen pitää sitä tarpeellisena.

Euroopan komissio, jäljempänä ’komissio’, hyväksyi 27 päivänä tammikuuta 2021 tiedonannon ”Viides muutos valtiontukitoimenpiteitä talouden tukemiseksi tämänhetkisessä covid-19-epidemiassa koskeviin tilapäisiin puitteisiin ja muutokset Euroopan unionin toiminnasta tehdyn sopimuksen 107 ja 108 artiklan soveltamisesta lyhytaikaisiin vientiluottovakuutuksiin annetun komission tiedonannon liitteeseen”, jäljempänä ’tiedonanto’ (1).

Auttaakseen EU:n talouksia selviytymään covid-19-epidemiasta komissio on hyväksynyt tilapäiset puitteet (2), joiden nojalla jäsenvaltiot voivat toteuttaa lisätukitoimenpiteitä soveltamalla voimassa olevissa valtiontukisäännöissä sallittua joustavuutta täysimääräisesti. Kyseisten tilapäisten puitteiden ansiosta voidaan lyhytaikaisten vientiluottovakuutusten alalla vahvistaa tiedonannon 18 kohdan d alakohdan mukaisesti aiempaa joustavammin, että tietyt riskit ovat väliaikaisesti muita kuin markkinariskejä vientiluottovakuutusten puutteen takia. Tämä joustavuus ei kuitenkaan välttämättä riitä ratkomaan nopeasti yritysten tällä hetkellä ja todennäköisesti myös lähitulevaisuudessa kohtaamia ongelmia. Siksi on syytä toteuttaa pikaisempia toimia kaikkien niiden kielteisten vaikutusten lieventämiseksi, joita aiheutuu yksityisten vakuutuksenantajien äkillisestä vetäytymisestä lyhytaikaisten vientiluottojen markkinoilta. Ottaen huomioon julkisen kuulemisen tulokset sekä yleiset merkit covid-19:n haitallisesta vaikutuksesta koko unionin talouteen, komissio katsoo, ettei yksityinen kapasiteetti yleisesti ottaen riitä kattamaan kaikkia taloudellisesti perusteltuja riskejä, jotka liittyvät tällä hetkellä markkinariskimaiksi luokiteltuihin maihin suuntautuvaan vientiin. Kuitenkin kun otetaan huomioon tämänhetkiset tiedot covid-19-epidemian tulevasta kehityksestä, on mahdollista, että yksityiset vakuutuksenantajat alkavat jälleen ottaa lyhytaikaisiin vientiluottovakuutuksiin liittyviä riskejä ennen tiedonannon 36 kohdassa tarkoitettua yhden vuoden ajanjaksoa.

Näin ollen komissio on päättänyt pitää kaikkia tiedonannon liitteessä lueteltuihin maihin suuntautuvaan vientiin liittyviä kaupallisia ja poliittisia riskejä muina kuin markkinariskeinä väliaikaisesti 31. joulukuuta 2021 asti tilapäisten puitteiden pidennetyn voimassaoloajan mukaisesti.

Tämä muutos tiedonantoon on merkityksellinen myös Euroopan talousalueen kannalta.

ETA-sopimuksen 1 artiklassa määritellyn yhdenmukaisuuden tavoitteen mukaisesti ETA:n valtiontukisääntöjen yhtenäinen soveltaminen on varmistettava koko Euroopan talousalueella.

ETA-sopimuksen liitteessä XV olevan otsikon ”YLEISTÄ” alla olevan II kohdan mukaan valvontaviranomaisen on komissiota kuultuaan annettava säädökset, jotka vastaavat Euroopan komission antamia säädöksiä.

ON KUULLUT Euroopan komissiota,

ON KUULLUT EFTA-valtioita,

ON HYVÄKSYNYT TÄMÄN PÄÄTÖKSEN:

1 artikla Muutetaan valtiontukea koskevia menettelysääntöjä ja aineellisia sääntöjä korvaamalla lyhytaikaisia vientiluottovakuutuksia koskevien suuntaviivojen liite. Uusi liite on voimassa 1 päivästä tammikuuta 202131 päivään joulukuuta 2021. Uusi liite on tämän päätöksen liitteenä ja muodostaa olennaisen osan sitä.

2 artikla Ainoastaan tämän päätöksen englanninkielinen teksti on todistusvoimainen.

Tehty Brysselissä 24 päivänä helmikuuta 2021. EFTAn valvontaviranomaisen puolesta Bente ANGELL-HANSEN Puheenjohtaja Asiasta vastaava kollegion jäsen Frank J. BÜCHEL Kollegion jäsen Högni KRISTJÁNSSON Kollegion jäsen Carsten ZATSCHLER in puolesta Allekirjoittaja oikeus- ja hallintoasioista vastaavan johtajan ominaisuudessa

(1) Komission tiedonanto – Viides muutos valtiontukitoimenpiteitä talouden tukemiseksi tämänhetkisessä covid-19-epidemiassa koskeviin tilapäisiin puitteisiin ja muutokset Euroopan unionin toiminnasta tehdyn sopimuksen 107 ja 108 artiklan soveltamisesta lyhytaikaisiin vientiluottovakuutuksiin annetun komission tiedonannon liitteeseen (EUVL C 34, 1.2.2021, s. 6).

(2) Komission tiedonanto – Tilapäiset puitteet valtiontukitoimenpiteille talouden tukemiseksi tämänhetkisessä covid-19-epidemiassa, 19.3.2020 (EUVL C 91 I, 20.3.2020, s. 1).